钦定古今图书集成/理学汇编/文学典/第070卷 > 柳永
## 钦定古今图书集成/理学汇编/文学典/第070卷 > 柳永

按《避暑录话》，永字耆卿，为举子时，多游狭邪，善为歌
辞，教坊乐工每得新腔，必求永为辞，始行于世，于是
声传一时。初举进士登科，为睦州掾。旧初任官，荐举
法不限成考，永到官，郡将知其与监司连荐之，物议
喧然。及代还，至铨，有摘以言者，遂不得调。自是诏初
任官须满考乃得荐举，自永始。”永初为《上元辞》，有《乐
府两籍神仙，梨园四部弦管之句，传禁中多称之。后
因秋晚张乐，有使作〈醉蓬莱〉》辞以献，语不称旨，仁宗
亦疑有欲为之地者，因置不问。永亦善为他文辞，而
偶先以是得名，始悔为己累，后改名，三变而终不能
救。择术不可不慎。余仕丹徒，尝见一西夏归明官云：
“凡有井水饮处，即能歌柳词。言其传之广也。永终屯
田员外郎，死，旅殡润州僧寺。王和甫为守时，求其后
不得，乃为出钱葬之。

按《渑水燕谈录》：“柳三变，景祐末登进士第，少有俊才，
尤精乐章，后以疾更名永，字耆卿。皇祐中，久因选调
入内都知史甚爱其才而怜其潦倒。会教坊进新曲
《醉蓬莱》，时司天台奏老人星见，史乘机荐之，仁宗大
悦。”

按《后山诗话》：“柳三变游东都南北二巷，作新乐府，骩
骳从俗，天下咏之，遂传禁中。仁宗颇好其词，每对必
使侍从歌之再三。三变闻之，作宫词，号《醉蓬莱》。因内
官达后宫，且求其助。仁宗闻而觉之，自是不复歌其词矣。会改京官，乃以无行黜之。后改名永，仕至屯田
员外郎。”

按《画墁录》：柳三变既以调忤仁庙吏部，不放，改官。三
变不能堪，诣政府，晏公曰：“贤俊作曲子么？”三变曰：“袛
如相公亦作曲子。”公曰：“殊虽作曲子，不会道绿线慵
拈伴伊坐。”柳遂退。

按《福建通志》：“柳永，字耆卿，崇安人。景祐进士，博学能
文。仁宗诞辰，太史奏老人星见，永为《醉蓬莱词》以献。
大臣荐之，仁宗曰：‘此人工于填词，岂可令之仕宦’。永
闻，遂自称奉旨填词，卒于襄阳。范镇见其词，尝叹曰：
‘仁宗四十年太平，镇在翰苑，不能出一语歌咏，乃于
耆卿见之’。”